Lukuaika noin 2 min

Antiikin ihanteet ja hyveet muovasivat länsimaista kulttuuria pari tuhatta vuotta. Hyveiksi kirjattiin käytännöllinen viisaus, rohkeus, oikeamielisyys ja kohtuullisuus. Ihainteina pidettiin ja meille perinnöksi annettiin mm. runous, draama, kauneudentaju ja rakkaus viisauteen eli filosofia.

Noista ajoista ollaan menty loikka taaksepäin.

Monessa meissä on narsistisia piirteitä ja joissakin se on patologista. Terveitäkin, itsetuntoa kehittäviä, piirteitä narsismissa on, mutta itseihailu kaiken kustannuksella ei ole ennen ollut tavoiteltavaa. Se että korostaa itseään aina ja joka tilanteessa on nyt muotia. Vielä taannoin näitä ominaisuuksia haluttiin kätkeä tai hillitä, vaikka niitä meissä olikin.

Räikein, näkyvin ja mauttomin esimerkki on kymmenien miljoonien seuraama Kardashianin perhe. Edesmennyt isä keräsi kuuluisuutta ollessaan murhasta syytetyn O.J. Simpson in juristi. Tytär Kim, perheen suurin “tähti”, on niittänyt mainetta perseellään ja huonolla kotipornovideolla. Koko perhe on elänyt julkista tositelevisioelämää 10 vuotta.

Suvunjäsenillä ei ole mitään todellista annettavaa tai jätettävää maailmalle. Koko heidän elämänsä on näyttely - keinotekoinen ja lavastettu. Sen pyrkimys on saada ihmiset palvomaan heitä. Perheenjäsenet edustavat alleviivatusti pinnallisuutta ja narsismia sekä julkisuuden tavoittelu.

Koska heidän ja heidän kaltaistensa suosio on kiistatonta ja tuottoisaa, yhä useampi pyrkii samaan. Kun kaikki on mediaa ja jokainen voi olla mediassa, mailman ihanteet ja hyveet ovat muuttuneet. Ensin tulee minä-itse, sitten ne joista hyödyn ja sitten pelkkää tyhjää. Paljon puhuttu yhteisöllisyys on keino saada laumat ihailemaan minua.

Hyvä menestyvä esimerkki tästä on Instagram, jonka keskeisin idea on julkaista retusoituja kuvia itsestään ja toivoa sydänkuvioita. Huomiota saa sitä enemmän mitä “rohkeampaa” uskaltaa esittää. Seuraajien määrä on merkki paikasta uudessa luokkajaossa. Piilomotiivi kertoo siitä, että kun todellinen maailma ei tarjoa riittävästi lämpöä, pitää hyväksyntää ja tykkäämistä hakea tuntemattomilta.

Viimeisin sukupolvi on opiskellut nämä ihanteet ja heille niistä on muodostunut omaa elämää ohjaavia arvoja. Onneksi valtavirralle on olemassa aina vastavoima ja pilkahduksia muustakin näkyy silloin tällöin. Rakkaus ajatteluun ja aitoon persoonallisuuteen elää yhä.

Ehkä parissa vuosikymmenessä saadaan lopullinen analyysi siitä, mitä ihmisen mielelle, kehitykselle ja geeneille tapahtuu, kun itsensä palvonta on evoluutiota ohjaavin tekijä. Maalaisjärjellä ajatellen tämä narsuaika johtaa ainakin siihen, että itsetuntomme vääristyy, teemme asioita vain itseämme varten, joka vaatii käänteisesti sitä että täytämme muiden odotuksia saadaksemme huomiota. Aito huolehtiminen muista vähenee. Elävän elämän kohtaamiset ja merkityksellisyyskin rakennetaan sen perusteella, mitä siitä saa irti ja julkaistua.

Olisi kiinnostava kuulla, mitä antiikin ajan filosofi ajattelisi siitä, että meistä jokaisesta on tullut ihmisenä keskinkertainen juorulehtimedia, jonka kuningatar on twerkkaava hanuri.

Kirjoittaja Tommi Laiho on markkinointitoimisto Folkin toimitusjohtaja.